Onnettomuustutkintakeskus: Vuokramökkien yläkerran tiloista ja parvista tulee helposti surmanloukkuja tulipalossa.

Kittilässä Levillä kolmen lapsen kuolemaan huhtikuussa johtanut tulipalo syttyi lattialämmityksestä, kertoo Onnettomuustutkintakeskus (Otkes). Sen mukaan palon syttymisalueeksi rajautui noin neliömetrin kokoinen alue olohuoneessa.

”Palo syttyi lautalattian alla olleesta sähkötoimisesta lattialämmityksestä. Lämmityskaapelin asennuksessa oli tehty virheitä. Kaapeli oli taivutettu liian tiukalle mutkalle ja kiinnitetty kaapelin eristeitä vaurioittavalla tavalla. Näiden vaurioiden johdosta kaapeli vikaantui ja sytytti sen läheisyydessä olleen puun”, kertoo tutkinnanjohtaja Kai Valonen tiedotteessa.